ΚΑΝΟΝΙΣΜΟΣ (ΕΚ) αριθ. 1690/94 ΤΗΣ ΕΠΙΤΡΟΠΗΣ της 12ης Ιουλίου 1994 για τον καθορισμό των λεπτομερειών εφαρμογής του κανονισμού (ΕΟΚ) αριθ. 3759/92 του Συμβουλίου σχετικά με τη χορήγηση ενίσχυσης στην ιδιωτική αποθεματοποίηση για ορισμένα προϊόντα αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των αλιευομένων προϊόντων και των προϊόντων υδατοκαλλιέργειας (1), όπως τροποποιήθηκε τελευταία από τον κανονισμό (ΕΟΚ) αριθ. 1891/93 (2), και ιδίως το άρθρο 16 παράγραφος 5,

Εκτιμώντας:

ότι ο κανονισμός (ΕΟΚ) αριθ. 3759/92 προβλέπει τη δυνατότητα χορήγησης στις οργανώσεις παραγωγών ενίσχυσης στην ιδιωτική αποθεματοποίηση για τα προϊόντα που αναφέρονται στο παράρτημα ΙΙ του εν λόγω κανονισμού- ότι η πείρα κατέδειξε πως οι διατάξεις εφαρμογής αυτού του μηχανισμού, όπως θεσπίστηκαν με τον κανονισμό (ΕΟΚ) αριθ. 2415/89 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 3516/93 (4), απαιτούν διευκρίνηση και απλούστευση για να βελτιωθεί η αποτελεσματικότητά τους και να διευκολυνθεί η χρήση τους, από τις οργανώσεις παραγωγών- ότι ο παρών κανονισμός θα πρέπει να αντικαταστήσει για το σκοπό αυτό τον κανονισμό (ΕΟΚ) αριθ. 2415/89-

ότι η ενίσχυση στην ιδιωτική αποθεματωποίηση μπορεί να χορηγηθεί όταν οι μέσες τιμές κατά τη διάρκεια μιας σημαντικής περιόδου είναι κατώτερες από τα καθορισμένα επίπεδα- ότι αποδεικνύεται αναγκαίο, για να είναι δυνατό να καθοριστούν οι τιμές αυτές, να καθοριστεί η έννοια της τιμής πώλησης που πραγματοποιείται από τις οργανώσεις παραγωγών ή από τα μέλη τους, στο πλαίσιο του ισχύοντος καθεστώτος-

ότι πρέπει να καθοριστεί η σημαντική περίοδος που πρέπει να λαμβάνονται υπόψη για την εκτίμηση της εν λόγω αγοράς-

ότι, για να εξασφαλιστεί η ποιότητα των προϊόντων και η διάθεσή τους στην αγορά, πρέπει να καθοριστούν οι όροι τους οποίους πρέπει να πληρούν οι ενέργειες που δικαιούνται ενισχύσεως καθώς και οι όροι αποθεματοποίησης και διάθεσης στην αγορά-

ότι πρέπει να καθοριστούν τα τεχνικά και οικονομικά έξοδα σχετικά με την αποθεματοποίηση-

ότι πρέπει να καθοριστεί η περίοδος αποθεματοποίησης που λαμβάνεται υπόψη για τη χορήγηση ενίσχυσης-

ότι, για να ενισχυθεί η αποτελεσματικότητα των ελέγχων, οι δικαιούχοι ενίσχυσης τηρούν λογιστική υλικού- ότι η λογιστική αυτή θα πρέπει να περιλαμβάνει τις απαραίτητες ενδείξεις για τους σκοπούς του εν λόγω ελέγχου-

ότι πρέπει να καθοριστούν οι λεπτομέρειες υποβολής των αιτήσεων καταβολής ενισχύσεως στην ιδιωτική αποθεματοποίηση-

ότι πρέπει να καθοριστούν επίσης οι λεπτομέρειες χορήγησης προκαταβολής και να καθοριστεί το ποσό της εγγύησης-

ότι πρέπει να προβλεφθεί ότι μια μικρής σημασίας παράβαση του καθεστώτος ενίσχυσης στην ιδιωτική αποθεματοποίηση δεν οδηγεί στην ολική κατάργηση του δικαιώματος στην ενίσχυση αλλά μόνο μια κατ' αποκοπή μείωση αυτής- ότι πρέπει, εξάλλου, να προβλεφθούν οι συνέπειες σοβαρής παράβασης ή δόλιας προθέσεως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλιείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τις λεπτομέρειες εφαρμογής σχετικά με τη χορήγηση ενίσχυσης στην ιδιωτική αποθεματοποίηση που αναφέρεται στο άρθρο 16 του κανονισμού (ΕΟΚ) αριθ. 3759/92, ο οποίος καλείται στο εξής "βασικός κανονισμός".

Άρθρο 2

Η χορήγηση ενίσχυσης στην ιδιωτική αποθεματοποίηση, η περίοδος χορηγήσεώς της, τα σχετικά προϊόντα και το ποσό της, αποφασίζονται δια του κανονισμού που θεσπίζεται σύμφωνα με τη διαδικασία που προβλέπεται στο άρθρο 32 του βασικού κανονισμού, όταν διαπιστώνεται ότι πληρούνται οι όροι που καθορίζονται στο άρθρο 16 παράγραφος 2 του εν λόγω κανονισμού.

Άρθρο 3

1. Για να καθοριστούν οι μέσες τιμές που αναφέρονται στο άρθρο 16 παράγραφος 2 του βασικού κανονισμού, λαμβάνονται υπόψη οι τιμές πώλησης από τις οργανώσεις παραγωγών ή από τα μέλη τους, στο στάδιο της πρώτης πώλησης στην Κοινότητα.

Η τιμή αυτή πώλησης καθορίζεται:

- προϊόν σε σκάφος, σκάφος σε λιμένα για τα προϊόντα που πωλούνται κατά την εκφόρτωση,

- προϊόν σε αποθήκη, για τα προϊόντα που πωλούνται μετά από αποθεματοποίηση από την οργάνωση παραγωγών ή τα μέλη τους.

2. Η σημαντική περίοδος που αναφέρεται στο άρθρο 16 παράγραφος 2 του βασικού κανονισμού είναι τουλάχιστον ίση με επτά συνεχείς ημέρες της αγοράς για το σχετικό προϊόν.

Άρθρο 4

1. Το ποσό της ενίσχυσης στην ιδιωτική αποθεματοποίηση καθορίζεται κατ' αποκοπή ανά μονάδα καθαρού βάρους των προϊόντων που αποθεματοποιούνται και ανά ημερολογιακό μήνα της περιόδου ενίσχυσης.

Υπολογίζεται βάσει των τεχνικών εξόδων και των τόκων που προκύπτουν από τις ενέργειες που είναι απαραίτητες για την αποθεματοποίηση των εν λόγω προϊόντων, που διαπιστώνονται στην Κοινότητα κατά τη διάρκεια των τελευταίων έξι μηνών που προηγούνται της χορήγησης της εν λόγω ενίσχυσης, χωρίς να λαμβάνονται υπόψη τα υψηλότερα έξοδα.

Για τις περιόδους αποθεματοποίησης που υπερβαίνουν το μήνα, το ποσό καθορίζεται με προοδευτική μείωση βάσει των μηνιαίων τιμών αποθεματοποίησης.

2. Τα τεχνικά έξοδα συνίστανται στο κόστος:

- ενέργειας,

- εργατικού δυναμικού αποθεματοποίησης και εξόδου από την αποθεματοποίηση,

- άμεσης συσκευασίας.

Οι τόκοι καθορίζονται βάσει των μέσων δημοσιονομικών τιμών που διαπιστώνονται στην Κοινότητα, του ακίνητου κεφαλαίου που αντιστοιχεί στην αξία των αποθεματοποιημένων ποσοτήτων, που υπολογίζεται βάσει της τιμής προσανατολισμού που αναφέρεται στο άρθρο 9 του βασικού κανονισμού.

Άρθρο 5

Για να απολαύει της ενίσχυσης στην ιδιωτική αποθεματοποίηση, κατά τη διάρκεια καθορισμένης αλιευτικής περιόδου, η οργάνωση παραγωγών οφείλει, πριν από την έναρξη της σχετικής περιόδου, να λάβει εγγράφως μέτρα στον τομέα της παραγωγής και της εμπορίας, που προβλέπονται στο άρθρο 4 παράγραφος 1 του βασικού κανονισμού, που να διασφαλίζουν ότι όλες οι ποσότητες των προϊόντων που αλιεύονται από τα μέλη τους τίθενται σε πώληση:

- μέσω της οργάνωσης παραγωγών

ή

- σύμφωνα με τους κοινούς κανόνες που θεσπίστηκαν προηγουμένως από την οργάνωση παραγωγών.

Άρθρο 6

Τυγχάνουν ενισχύσεως στην ιδιωτική αποθεματοποίηση μόνο τα προϊόντα που ανταποκρίνονται σε μια ποιότητα υγιή, ανόθευτη και σύμφωνη με τα συναλλακτικά ήθη και εφόσον δεν έχουν πωληθεί:

α) όσον αφορά την αποθεματοποίηση:

- είναι αποθηκευμένα ή έχουν αποθηκευθεί τουλάχιστον για περίοδο 15 ημερών που υπολογίζεται από την ημερομηνία έναρξης της αποθεματοποίησης,

- διατηρούνται ή διατηρήθηκαν υπό συνθήκες, τέτοιες ώστε να μη δύνανται να αλλοιωθεί η ποιότητά τους. Για το σκοπό αυτό, η αποθεματοποίηση πρέπει να πραγματοποιείται σε κατάλληλες εγκαταστάσεις στις οποίες η θερμοκρασία αποθεματοποίησης δεν πρέπει να είναι ανώτερη από 21 oC, χωρίς να θίγονται οι εθνικές διατάξεις ή οι πιο περιοριστικοί κανόνες εμπορίας στα κράτη μέλη,

- είναι ή έχουν αποθεματοποιηθεί σε ομοιογενείς παρτίδες τουλάχιστον πέντε τόνων ή ενός τόνου για τις γαρίδες της οικογένειας Penaeidae και χωριστά από άλλα προϊόντα. Η ένδειξη των αποθεματοποιημένων ποσοτήτων γίνεται με την εναπόθεση στις συσκευασίες ή στα κιβώτια, αναφέροντας κυρίως το καθαρό βάρος και την ημερομηνία έναρξης της αποθεματοποίησης, τον τύπο του προϊόντος και τον αριθμό της παρτίδας-

β) όσον αφορά τη διάθεση στην αγορά είναι ή έχουν διατεθεί στην αγορά σε ομοιογενείς παρτίδες ως προς το είδος, την παρουσίαση και τη συσκευασία, σύμφωνα με τις διατάξεις που ισχύουν σε κάθε μέλος όσον αφορά την εμπορία των προϊόντων που προορίζονται για ανθρώπινη κατανάλωση.

Άρθρο 7

1. Για να απολαύει τις ενίσχυσης στην ιδιωτική αποθεματοποίηση, η οργάνωση παραγωγών οφείλει να κοινοποιήσει εγγράφως τις αρμόδιες αρχές του κράτους μέλους στο οποίο ανήκει:

- τις ποσότητες, σαφώς καθορισμένες, που έχουν αποθηκευτεί και τις ποσότητες που διατέθηκαν στην αγορά,

- τον τόπο, την έναρξη και τη λήξη της αποθεματοποίησης.

Άρθρο 8

Το δικαίωμα για ενίσχυση στην ιδιωτική αποθεματοποίηση για τον πρώτο μήνα, θεωρείται ως κεκτημένο για τις ποσότητες που ανταποκρίνονται στους ελάχιστους όρους αποθεματοποίησης που καθορίζονται στο άρθρο 6 στοιχείο α).

Για τους επόμενους μήνες, το δικαίωμα για ενίσχυση υπολογίζεται κατ' αναλογία της πραγματικής διάρκειας αποθεματοποίησης, βάσει του ενός τριακοστού του ποσού της ενίσχυσης ανά ημέρα αποθεματοποίησης.

Ο δεύτερος μήνας αποθεματοποίησης αρχίζει 30 ημέρες μετά από την ημερομηνία έναρξης της αποθεματοποίησης.

Άρθρο 9

1. Τα κράτη μέλη θεσπίζουν καθεστώς ελέγχου που επιτρέπει να ελέγχει ότι τα προϊόντα για τα οποία ζητήθηκε η ενίσχυση στην αποθεματοποίηση τυγχάνουν του δικαιώματος αυτού.

2. Για τους σκοπούς του ελέγχου, οι δικαιούχοι ενίσχυσης τηρούν ημερησίως λογιστική υλικού και ανακοινώνουν μηνιαίως στις αρμόδιες αρχές του κράτους μέλους τις αναγκαίες για τον έλεγχο πληροφορίες.

3. Τα στοιχεία που πρέπει να αναφέρονται στη λογιστική υλικού και οι πληροφορίες που πρέπει να ανακοινώνονται στις αρμόδιες αρχές, καθορίζονται από το κράτος μέλος.

4. Εάν η οργάνωση παραγωγών αναθέτει σε ανεξάρτητο επιχειρηματία τη φροντίδα για την αποθεματοποίηση των εν λόγω προϊόντων, ο εν λόγω επιχειρηματίας πρέπει να τηρεί λογιστική υλικού σύμφωνα με την παράγραφο 2.

Άρθρο 10

1. Η ενίσχυση στην ιδιωτική αποθεματοποίηση καταβάλλεται στην ενδιαφερόμενη οργάνωση παραγωγών μόνο μετά από διαπίστωση εκ μέρους της αρμόδιας αρχής του σχετικού κράτους μέλους ότι οι ποσότητες για τις οποίες έχει ζητηθεί ενίσχυση:

- δεν υπερβαίνουν τα όρια που καθορίζονται στο άρθρο 16 παράγραφος 3 του βασικού κανονισμού και

- έχουν αποθεματοποιηθεί και κατόπιν έχουν διατεθεί στην αγορά, υπό τους όρους που καθορίζονται στον παρόντα κανονισμό.

2. Η αίτηση καταβολής της ενίσχυσης στην ιδιωτική αποθεματοποίηση υποβάλλεται από τη σχετική οργάνωση παραγωγών στις αρμόδιες αρχές του κράτους μέλους, το αργότερο τέσσερις μήνες μετά τη λήξη της περιόδου αποθεματοποίησης που καθορίζεται σύμφωνα με το άρθρο 16 παράγραφος 4 του βασικού κανονισμού.

Τα στοιχεία που πρέπει να περιέχονται στην αίτηση αυτή καθορίζονται από το κράτος μέλος.

3. Τα κράτη μέλη χορηγούν, κατόπιν αιτήσεως της ενδιαφερόμενης οργάνωσης παραγωγών, προκαταβολή της ενίσχυσης στην ιδιωτική αποθεματοποίηση για τις ποσότητες και την περίοδο που κοινοποιούνται σύμφωνα με το άρθρο 7, υπό τον όρο ότι η οργάνωση παραγωγών προβαίνει στη σύσταση εγγύησης τουλάχιστον ίσης με το 105 % του προκαταβαλλόμενου ποσού.

Το υπόλοιπο της ενίσχυσης στην ιδιωτική αποθεματοποίηση καταβάλλεται από το κράτος μέλος το συντομότερο δυνατό, μετά τη διαπίστωση ότι η σχετική οργάνωση παραγωγών δικαιούται της ενίσχυσης.

Άρθρο 11

1. Στην περίπτωση κατά την οποία διαπράχθηκε παράβαση μικρής σημασία στο καθεστώς ενίσχυσης στην ιδιωτική αποθεματοποίηση, από την οργάνωση παραγωγών, ή ένα από τα μέλη της και αποδείχθηκε από αυτήν την οργάνωση παραγωγών, σύμφωνα με τους κανόνες εσωτερικού δικαίου του σχετικού κράτους μέλους, ότι η παράβαση αυτή διαπράχθηκε χωρίς δόλο ή βαρεία αμέλεια, το κράτος μέλος παρακρατεί ποσό ίσο με το 10 % του κατωφλίου που καθορίζεται στο άρθρο 16 παράγραφος 2 του βασικού κανονισμού, που εφαρμόζεται στις σχετικές ποσότητες που δικαιούνται ενίσχυσης.

Το ποσό που λαμβάνεται υπόψη πρέπει να πιστώνεται στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).

2. Εφόσον διαπράχθηκε παράβαση στο καθεστώς ενίσχυσης στην ιδιωτική αποθεματοποίηση από βαρειά αμέλεια ή δόλο, από την οργάνωση παραγωγών ή ένα από τα μέλη της, δεν χορηγείται καμία ενίσχυση στη σχετική οργάνωση παραγωγών για την τρέχουσα αλιευτική περίοδο καθώς και για την επόμενη περίοδο. Η εγγύηση που αναφέρεται στο άρθρο 10 παράγραφος 3 καταπίπτει.

3. Τα κράτη μέλη ανακοινώνουν κάθε μήνα στην Επιτροπή τις περιπτώσεις στις οποίες εφήρμοσαν τις παραγράφους 1 και 2.

Άρθρο 12

Συντάσσεται έκθεση ως προς τη φύση και την έκταση των ελέγχων που πραγματοποιούνται σύμφωνα με το άρθρο 9, η οποία διαβιβάζεται στην Επιτροπή μαζί με την αίτηση πληρωμής της ενίσχυσης στην ιδιωτική αποθεματοποίηση.

Άρθρο 13

Ο κανονισμός (ΕΟΚ) αριθ. 2415/89 καταργείται από 1ης Ιανουαρίου 1995.

Άρθρο 14

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιουλίου 1994.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 388 της 31. 12. 1992, σ. 1.

(2) ΕΕ αριθ. L 172 της 15. 7. 1993, σ. 1.

(3) ΕΕ αριθ. L 228 της 5. 8. 1989, σ. 10.

(4) ΕΕ αριθ. L 320 της 22. 12. 1993, σ. 10.